Уади Рам е обитавана от различни култури още от древността. На Запад Уади Рам става известна най-вече с това, че британският офицер Томас Лорънс преминава през нея няколко пъти по време на Арабското въстание през 1917 – 1918 г. През 1980-те години едно от скалните образувания на Уади Рам, първоначално познато под името Джабал ал-Мазмар, е наречено „Седемте стълба на мъдростта“, което е вдъхновено от едноименната биографична книга на Томас Лорънс след края на военните действия. Почти всички, обитаващи района на пустинята днес, имат бедуински произход и водят номадски начин на живот до скока на туризма към мястото през 20 век.